Forslag til RÅDETS FORORDNING om bevarelse, beskrivelse, indsamling og udnyttelse af genressourcer i landbruget og om ændring af forordning (EF) nr. 1258/1999

(forelagt af Kommissionen)

BEGRUNDELSE

Ved Rådets forordning (EF) nr. 1467/94 om bevarelse, beskrivelse, indsamling og udnyttelse af genressourcer i landbruget blev der iværksat et femårigt handlingsprogram, der udløb den 31. december 1999.

1. Gennemførelse

På grundlag af det første program blev følgende gennemført:

* koordinering af medlemsstaternes (betydelige og vigtige) aktiviteter inden for FAO, herunder udarbejdelse af handlingsplaner indtil 1998

* vedtagelse af 21 projekter til et samlet beløb af 10 mio. ECU/EUR, svarende til ca.2/3 af det beløb, der ifølge forordningen blev anset for nødvendigt for at gennemføre projekterne (forordningens bilag II), herunder ét skovbrugsprojekt (elmetræer) og 16 projekter om plantegenetiske ressourcer (f.eks. byg, Avena, Brassica, ris, kartofler, Beta, majs, Allium, gulerødder, oliven, grapefrugt). Flertallet af projekterne vedrører især beskrivelse (evaluering) af genressourcer i ex situ-samlinger og den relevante bevarelse og udnyttelse heraf. Deltagerne er især genbanker, videnskabelige institutter, brugere og indimellem NGO'er. Det første program vedrørte også 4 projekter om dyregenetiske ressourcer (husdyr, svin, kvæg, kaniner) vedrørende især koordinering, beskrivelse og til en vis grad indsamling og bevarelse af genressourcer.

2. Evaluering

I februar 2000 udarbejdede uvildige eksperter som fastsat i forordning (EF) nr. 1467/94 en evalueringsrapport om anvendelsen af foranstaltningen.

Rapporten sendes til Rådet og Parlamentet med dette forslag til Rådets forordning vedrørende fremtidige foranstaltninger.

En række supplerende konsultationer fandt sted mellem marts og juli 2000 på et møde i Udvalget for Genressourcer (nedsat i henhold til forordning (EF) nr. 1467/94), hvori der også deltog repræsentanter for Europa-Parlamentet, mange NGO'er, videnskabsmænd (projektkoordinatorer) og repræsentanter for brugere af genressourcer (frø).

Konklusionerne af de uvildige eksperters evaluering kan opsummeres som følger:

* foranstaltningen bør bevares og udbygges, idet der bør tilstræbes en bedre balance mellem "planteprojekter" og "dyreprojekter"

* bevarelse in situ/on farm bør indføres for at opfylde internationale forpligtelser og tage større hensyn til økoregionernes kendetegn, og NGO'erne bør tildeles en mere aktiv rolle

* koordineringen mellem medlemsstaterne og Kommissionen bør udbygges med henblik på forhandlinger og foranstaltninger i FAO

* foranstaltningen bør udvikles således, at medlemsstaterne tildeles en større deltagelse i en bestemt kategori af projekter.

De vigtigste øvrige forhold, der blev fremdraget under konsultationerne, kan opsummeres som følger:

* NGO'er og andre parter bør spille en større rolle i forbindelse med bevarelse in situ/on farm, og disse parter bør også have adgang til forordning (EF) nr. 1257/1999

* de internationale aktiviteter vedrørende beskyttelse af genressourcer bør koordineres; selv EU-bestemmelser om ejendomsret i forbindelse med forordningen blev fundet nødvendige

* der bør gennemføres flere informations- og reklameaktiviteter med henblik på at øge udnyttelsen af lokale eller sjældne sorter og racer

* der bør lægges større vægt på at udnytte og overføre resultater til markedet (brugerne)

* der bør oprettes en decentraliseret permanent europæisk fortegnelse over disponible genressourcer og deres oprindelse og kendetegn.

De uvildige eksperter gik i deres evaluering (som fastsat ved forordning (EF) nr. 1467/94) af foranstaltningen klart ind for, at der iværksættes et nyt femårigt program.

3. Den nye foranstaltning

Rådet har anmodet om, at der som led i dets strategi for integrering af miljø og bæredygtig udvikling i den fælles landbrugspolitik (dok. 13078/99 af 15.11.1999) udarbejdes et nyt handlingsprogram.

Under hensyn til resultaterne af det gennemførte program, resultaterne af den uvildige evaluering og indholdet af Rådets dokument foreslås det, at foranstaltningen videreføres.

Med den nye forordning indføres der nye interventionsregler, der giver større fleksibilitet ved især at anvende indirekte foranstaltninger, som gennemføres i form af femårige nationale programmer. Formålet med foranstaltningen er at:

- finansiere foranstaltninger til bevarelse, beskrivelse, indsamling og udnyttelse af genressourcer, som er vigtige for landbrugsproduktionen, og samtidig bidrage til, at "handlingsplanen for biologisk mangfoldighed i landbruget" gennemføres, da den muliggør en bredere dækning af dyre- og plantearter

- koordinere nationale programmer og udveksle information mellem medlemsstaterne og Kommissionen

- lette koordineringen i forbindelse med internationale forhandlinger, navnlig i FAO.

Traktatens artikel 37 tjener som retsgrundlag, da foranstaltningen især vedrører målsætninger og politik på landbrugsområdet og omfatter genressourcer, som er vigtige for udviklingen af landbrugsproduktionen.

Den nye foranstaltning omfatter følgende:

- Rammebestemmelser for programmerne, herunder formål, der skal opfyldes, og retningslinjer, der skal følges. Bestemmelserne vil blive udbygget i gennemførelsesbestemmelser.

- Gennemførelse i form af nationale programmer, hvor medlemsstaterne er ansvarlige for foranstaltningens gennemførelse, og som omfatter tværnationale projekter. Projekterne udvælges og forvaltes som led i nationale programmer, der udarbejdes af medlemsstaterne og forelægges Kommissionen. De bør omfatte gennemførelsesmetoder i forbindelse med indkaldelse af forslag til projekter og sikre, at der oprettes både forvaltningsorgan og udbetalende organ i hver medlemsstat. Programmernes foranstaltninger gennemføres i form af tværnationale projekter, der udgør hoveddelen af programmet, og nationale projekter af mindre omfang, som vedrører bevarelse in situ/on farm (landbrugeres reproduktion af genressourcer på egne bedrifter) og i økoregioner.

- Kommissionens tjenestegrene skal udarbejde gennemførelsesbestemmelser, godkende nationale programmer og koordinere aktiviteter og international repræsentation.

- Der nedsættes et udvalg for genressourcer, der skal bistå Kommissionen og fungere som forvaltningskomité, når det rådspørges om vedtagelsen af de nationale programmer, og som rådgivende udvalg for andre spørgsmål i forbindelse med genressourcer.

EU yder udtrykkeligt ikke finansiel støtte til følgende foranstaltninger: teoretiske undersøgelser, undersøgelser til afprøvning af hypoteser, undersøgelser med henblik på at forbedre værktøjer eller teknikker, arbejde vedrørende uafprøvede teknikker eller "modelsystemer" og alle andre forskningsaktiviteter. Sådanne foranstaltninger vil kunne være støtteberettigede under Fællesskabets programmer vedrørende forskning og teknologisk udvikling.

Foranstaltningen finansieres af EUGFL, Garantisektionen, og de årlige udgifter anslås til 10 io. EUR. Forordning (EF) nr. 1258/1999 omfatter i den nuværende udgave ikke genressourcer. Det er derfor nødvendigt at ændre forordning (EF) nr. 1258/1999, så foranstaltninger til bevarelse, beskrivelse, indsamling og udnyttelse af genressourcer medtages under de foranstaltninger, som finansieres af EUGFL, Garantisektionen.

2001/0256 (CNS)

Forslag til RÅDETS FORORDNING om bevarelse, beskrivelse, indsamling og udnyttelse af genressourcer i landbruget og om ændring af forordning (EF) nr. 1258/1999

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C ...

under henvisning til udtalelse fra Europa-Parlamentet [2],

[2] EFT C ...

under henvisning til udtalelse fra Det Økonomiske og Sociale Udvalg [3], og

[3] EFT C ...

ud fra følgende betragtninger:

(1) Den biologiske og genetiske mangfoldighed i landbruget udgør en uerstattelig faktor for udviklingen af landbrugsproduktionen og landdistrikterne. Der bør derfor træffes alle fornødne foranstaltninger til at bevare den.

(2) Bevarelsen af genressourcer i landbruget bidrager også til at gennemføre målene for konventionen om beskyttelse af den biologiske mangfoldighed, som blev godkendt på Fællesskabets vegne ved Rådets afgørelse 93/626/EØF [4].

[4] EFT L 309 af 13.12.1993, s. 1.

(3) Med henblik på at bidrage til gennemførelsen af disse mål blev der ved Rådets forordning (EF) nr. 1467/94 af 20. juni 1994 om bevarelse, beskrivelse, indsamling og udnyttelse af genetiske ressourcer i landbruget [5] vedtaget et femårigt EU-handlingsprogram. Programmet udløb den 31. december 1999. Det bør derfor erstattes med en ny EU-foranstaltning.

[5] EFT L 159 af 28.6.1994, s. 1.

(4) Ifølge EU-foranstaltningen skal bevarelsen af genressourcer omfatte alle plante- og dyregenetiske ressourcer, der viser sig eller vil kunne vise sig at være til gavn for udviklingen af landbruget og landdistrikterne, herunder genressourcer i skovbruget.

(5) De mange tiltag, der er gennemført af medlemsstaterne, internationale organisationer som f.eks. De Forenede Nationers Levnedsmiddel- og Landbrugsorganisation (FAO), det europæiske kooperative program for netværk af afgrødegenressourcer (ECP/GR) og det europæiske program for genressourcer i skovbruget (EUFORGEN) indebærer, at der permanent skal udveksles oplysninger og koordineres med henblik på at bevare genressourcerne, så deres positive virkninger for den fælles landbrugspolitik kan øges.

(6) Kendskabet til de disponible genressourcer i Europa og deres oprindelse og kendetegn er fortsat utilstrækkeligt. Oprettelsen af en permanent, decentraliseret og bredt tilgængelig fortegnelse vil kunne bidrage til at øge kendskabet og sikre adgangen til genressourcerne.

(7) Der bør ydes støtte til permanent bevarelse af in situ- og on farm-samlinger af genressourcer i landbruget, herunder til deres registrering og distribution for at øge anvendelsen af sjældne arter i landbrugsproduktionen. Der bør derfor fastsættes foranstaltninger, som overskrider rammerne for Rådets forordning (EF) nr. 1257/1999 af 17. maj 1999 om støtte til udvikling af landdistrikter fra Den Europæiske Udviklings- og Garantifond for Landbruget (EUGFL) og om ophævelse af visse forordninger [6].

[6] EFT L 160 af 26.6.1999, s. 80.

(8) Foranstaltningerne til bevarelse af genressourcer skal ledsages af informations- og oplysningsforanstaltninger med henblik på at udbrede de opnåede resultater.

(9) Arbejdet med at bevare genressourcer i landbruget har en tværnational dimension og berører alle medlemsstater. Der bør derfor kunne udarbejdes projekter til bevarelse, beskrivelse, indsamling og udnyttelse af genressourcer i landbruget, og de bør omfatte alle eller en betydelig del af medlemsstaternes og økoregionernes områder.

(10) Nationale og multinationale handlingsprogrammer for bevarelse, beskrivelse, indsamling og udnyttelse af genressourcer i landbruget udgør passende rammer for at gennemføre og forvalte forskellige foranstaltninger i snævert samarbejde med de forskningsaktiviteter, der gennemføres enten på nationalt plan eller som led i aktiviteter på grundlag af artikel 163 i traktaten.

(11) Der bør opstilles regler for udarbejdelse af sådanne programmer, herunder regler for udvælgelse af multinationale projekter.

(12) EU bør yde støtte til gennemførelse af nationale og multinationale programmer.

(13) Medlemsstaterne bør yde deres bidrag til gennemførelse af de i et program fastsatte foranstaltninger med henblik på deres indsats for at bevare genressourcer i landbruget.

(14) Af budgetmæssige grunde bør EU yde støtte gennem EUGFL, Garantisektionen. Det er derfor nødvendigt at tilpasse Rådets forordning (EF) nr. 1258/1999 af 17. maj 1999 om finansiering af den fælles landbrugspolitik [7].

[7] EFT L 160 af 26.6.1999, s. 103.

(15) For at sikre, at de EU-midler, der afsættes til at gennemføre nationale og multinationale programmer, anvendes effektivt, bør det fastsættes, at startbevillingerne til medlemsstaterne fastlægges ud fra objektive kriterier, herunder efter behov og ud fra allerede opnåede resultater.

(16) Da de foranstaltninger, der er nødvendige for at gennemføre forordningen, udgør forvaltningsforanstaltninger som omhandlet i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [8], bør foranstaltningerne vedtages efter forvaltningsproceduren i afgørelsens artikel 4.

[8] EFT L 184 af 17.7.1999, s. 23.

(17) Kommissionen bør i sit arbejde med at gennemføre og opfølge forordningen kunne gøre brug af videnskabelige og tekniske rådgivere.

(18) Forholdet mellem de aktiviteter, der gennemføres som led i medlemsstaternes, EU's eller andre parters forskningsprogrammer, og aktiviteterne på grundlag af denne forordning bør være kendetegnet ved gennemsigtighed og praktisk samarbejde. I samme ånd bør foranstaltningerne kun vedrøre de arter, som EU-landene anvender i deres landbrug -

UDSTEDT FØLGENDE FORORDNING:

Artikel 1

For at bidrage til opfyldelsen af målsætningerne i den fælles landbrugspolitik og gennemførelsen af konventionen om beskyttelse af den biologiske mangfoldighed og Fællesskabets politik for beskyttelse af genressourcer i landbruget indføres der en femårig EU-foranstaltning med henblik på at koordinere og fremme medlemsstaternes tiltag vedrørende bevarelse, beskrivelse, indsamling og udnyttelse af genressourcer i landbruget på EU-plan.

Artikel 2

1. Ved anvendelse af denne forordning omfatter genressourcer i landbruget både plantegenetiske og dyregenetiske ressourcer.

2. I denne forordning forstås ved:

a) plantegenetiske ressourcer: genressourcer i forbindelse med landbrugsplanter, herunder vinstokke, foderplanter, havebrugsplanter, herunder grøntsagsplanter og prydplanter, lægeplanter og krydderurter, frugtavls- og skovbrugsplanter, svampe og mikroorganismer, samt den vilde flora, der er eller vil kunne være til gavn på landbrugsområdet

b) dyregenetiske ressourcer: genressourcer i forbindelse med husdyr (hvirveldyr og hvirvelløse dyr) og mikroorganismer samt den vilde fauna, der er eller vil kunne være til gavn på landbrugsområdet.

Artikel 3

Foranstaltningen i artikel 1 omfatter følgende:

a) gensidig information om programmer for nationale foranstaltninger og deres gennemførelse med henblik på at koordinere dem indbyrdes, med foranstaltninger på EU-plan og med udviklingen i internationale forhandlinger, herunder konventionen om beskyttelse af den biologiske mangfoldighed, de af De Forenede Nationers Levnedsmiddel- og Landbrugsorganisation (FAO) gennemførte foranstaltninger og ECP/GR programmerne (det europæiske kooperative program for netværk af afgrødegenressourcer) og EUFORGEN (det europæiske program for genressourcer i skovbruget)

b) oprettelse og opfølgning af en decentraliseret permanent europæisk fortegnelse over disponible genressourcer, deres oprindelse og kendetegn, herunder det biologiske materiale, som opbevares i både ex situ-samlinger og in situ- og on farm-samlinger

c) foranstaltninger til bevarelse, beskrivelse, indsamling og udnyttelse af genressourcer, der kan omfatte ex situ-, in situ- og on farm-bevarelsesdomæner, og som skal bistå eller supplere de koordineringsforanstaltninger, som er iværksat på EU-plan eller i medlemsstaterne på disse områder

d) koordinerings- og informationsforanstaltninger, herunder tilrettelæggelse af seminarer, tekniske konferencer og periodiske møder med ikke-statslige organisationer (NGO) og andre interesserede organer.

Artikel 4

1. De i artikel 3, litra a), omhandlede nationale og multinationale programmer kan vedrøre følgende:

a) gennemførelse af multinationale projekter med omkostningsdeling til bevarelse, beskrivelse, indsamling og udnyttelse af genressourcer i landbruget

b) foranstaltninger i forbindelse med oprettelsen af fortegnelsen i artikel 3, litra b)

c) foranstaltninger til fremme af bevarelsen af in situ- og on farm-samlinger af genressourcer i økoregioner, der skal fastlægges nærmere. Foranstaltningerne kan ikke omfatte støtte til bevarelse af naturbeskyttelsesområder eller foranstaltninger, der gennemføres i henhold til forordning (EF) nr. 1257/1999

d) foranstaltningerne i artikel 3, litra d).

Medlemsstaterne meddeler Kommissionen programmerne og eventuelle ændringer heraf.

2. Programmerne kan have en varighed på højst 5 år fra ikrafttrædelsen af forordningen.

Artikel 5

Programmerne i artikel 3, litra a), omfatter følgende:

a) beskrivelse af foranstaltninger, der er eller vil blive truffet med henblik på at sikre udvælgelse og forvaltning af projekterne i artikel 4, stk. 1, herunder betingelserne for indkaldelse af forslag til udvælgelse af projekterne

b) beskrivelse af foranstaltninger, der er eller vil blive truffet med henblik på at oprette den permanente fortegnelse

c) beskrivelse af foranstaltninger, der er eller vil blive truffet med henblik på at gennemføre foranstaltningerne i artikel 4, stk. 1, litra c) og d), herunder støtte og slægtslisten over de plante- og dyregenetiske ressourcer, der kan ydes støtte til, samt forbindelsen med nævnte permanente fortegnelse.

Artikel 6

Kommissionen kan afholde informationsudveksling, herunder i form af seminarer.

Artikel 7

1. Medlemsstaternes bidrag til gennemførelsen af programmerne i artikel 3, litra a), er på mindst 15%.

2. Fællesskabets finansielle bidrag til foranstaltninger som led i programmerne er på 35%.

Fællesskabet refunderer endvidere 100% af udgifterne til foranstaltningerne i artikel 6.

Den Europæiske Udviklings- og Garantifond for Landbruget (EUGFL), Garantisektionen, deltager i finansieringen af de foranstaltninger, som medlemsstaterne og Kommissionen gennemfører i henhold til forordningen.

Artikel 8

1. Kommissionen fastsætter de årlige startbevillinger til medlemsstaterne på grundlag af objektive kriterier, der tager hensyn til medlemsstaternes tiltag vedrørende bevarelse, beskrivelse, indsamling og udnyttelse af genressourcer i landbruget.

Startbevillingerne skal mindst svare til de gennemsnitlige beløb, der blev afsat til multinationale projekter i henhold til forordning (EF) nr. 1467/94.

2. Startbevillingerne tilpasses i forhold til de faktiske udgifter og de reviderede udgiftsprognoser, der forelægges af medlemsstaterne, idet der tages hensyn til målene for de nationale programmer og størrelsen af de disponible bevillinger.

Artikel 9

I artikel 1, stk. 2, i forordning (EF) nr. 1258/1999 indsættes som litra f):

"f) foranstaltninger til bevarelse, beskrivelse, indsamling og udnyttelse af genressourcer i landbruget".

Artikel 10

Kommissionen varetager gennemførelsen af EU-foranstaltningen og koordineringen og opfølgningen af den. Den kan gøre brug af videnskabelige eller tekniske rådgivere.

Artikel 11

Gennemførelsesbestemmelserne til denne forordning vedtages efter proceduren i artikel 12, stk. 2.

Artikel 12

1. Kommissionen bistås af et udvalg, Udvalget for Bevarelse, Beskrivelse, Indsamling og Udnyttelse af Genressourcer i Landbruget, der består af repræsentanter for medlemsstaterne og har en repræsentant for Kommissionen som formand.

2. Når der henvises til proceduren i dette stykke, anvendes forvaltningsproceduren i artikel 4 i afgørelse 1999/468/EF, idet bestemmelserne i afgørelsens artikel 7 overholdes.

3. Den periode, der er fastsat i artikel 4, stk. 3, i beslutning 1999/468/EF, er på en måned.

4. Formanden kan indbringe ethvert andet relevant spørgsmål, herunder vedrørende koordinering, for udvalget enten på eget initiativ eller efter anmodning fra en medlemsstats repræsentant.

Artikel 13

Inden foranstaltningens udløb udpeger Kommissionen en gruppe bestående af uvildige eksperter, der skal evaluere resultaterne. Rapporten fra denne gruppe forelægges sammen med Kommissionens bemærkninger Europa-Parlamentet, Rådet og Det Økonomiske og Sociale Udvalg.

Kommissionen foreslår i givet fald, at Rådet vedtager, at foranstaltningen videreføres.

Artikel 14

Forordning (EF) nr. 1467/94 ophæves.

Den gælder dog fortsat for de foranstaltninger, der iværksættes, inden denne forordning træder i kraft.

Artikel 15

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

>TABELPOSITION>